Forslag til RÅDETS FORORDNING (EF) om Den Europæiske Socialfond (98/C 176/03) KOM(98) 131 endelig udg. - 98/0115(SYN)

(forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 125,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i overensstemmelse med proceduren i traktatens artikel 189 C i samarbejde med Europa-Parlamentet, og

ud fra følgende betragtninger:

(1) Rådets forordning (EF) nr. . . . ./. . af . . . om generelle bestemmelser om strukturfondene har afløst Rådets forordning (EØF) nr. 2052/88 (1), senest ændret ved forordning (EF) nr. 3193/94 (2), og Rådets forordning (EØF) nr. 4253/88 (3), senest ændret ved forordning (EØF) nr. 3193/94; Rådets forordning (EØF) nr. 4255/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår Den Europæiske Socialfond (4) (i det følgende benævnt »fonden«), ændret ved forordning (EØF) nr. 2084/93 (5), må ligeledes afløses;

(2) de almindelige regler for strukturfondene som helhed er fastsat i forordning (EF) nr. . . . ./. ., og det bør fastlægges, hvilke typer foranstaltninger Den Europæiske Socialfond (fonden) kan finansiere inden for mål 1, 2 og 3 under EF-initiativet til bekæmpelse af forskelsbehandling og ulige muligheder for adgang til arbejdsmarkedet og som led i nyskabende foranstaltninger og teknisk bistand;

(3) det bør fastlægges, hvilke opgaver fonden har på baggrund af bestemmelserne i traktaten og i forbindelse med Fællesskabets prioriteringer med hensyn til udvikling af menneskelige ressourcer og beskæftigelse;

(4) med konklusionerne fra Det Europæiske Råds møde i Amsterdam i juni 1997 og resolutionen om vækst og beskæftigelse (6) blev der sat gang i den europæiske beskæftigelsesstrategi, de årlige retningslinjer for beskæftigelsen og arbejdet med at udforme nationale handlingsplaner for beskæftigelsen;

(5) fondens anvendelsesområde bør defineres, navnlig på baggrund af omlægningen og forenklingen af strukturfondenes mål og i lyset af den europæiske beskæftigelsesstrategi og de dertil knyttede nationale handlingsplaner for beskæftigelsen;

(6) der bør udstikkes fælles rammer for fondens interventioner i alle tre strukturfondsmål, således at der på tværs af målene sikres en konsekvent og komplementær indsats, der tager sigte på at forbedre arbejdsmarkedets funktion og udvikle de menneskelige ressourcer;

(7) medlemsstaterne og Kommissionen bør sikre, at programmering og gennemførelse af foranstaltninger, der finansieres af fonden under alle målene, medvirker til at fremme ligestilling mellem mænd og kvinder;

(8) medlemsstaterne og Kommissionen bør sikre, at der ved gennemførelsen af foranstaltninger, der finansieres af fonden, tages hensyn til de sociale og arbejdsmarkedsmæssige aspekter af informationssamfundet;

(9) det bør sikres, at foranstaltninger vedrørende industriel tilpasning imødekommer arbejdstagernes (m/k) generelle behov som følge af konstaterede eller forventede industrielle ændringer og udviklingen i produktionssystemerne, og at de ikke er tilrettelagt med henblik på støtte til en enkelt virksomhed eller et bestemt erhverv; der bør tages særligt hensyn til små og mellemstore virksomheder og lægges særlig vægt på bedre adgang til uddannelse og bedre tilrettelæggelse af arbejdet;

(10) det bør sikres, at fonden til stadighed styrker beskæftigelse og erhvervskvalifikationer via støtte til foregribelse, rådgivning, anvendelse af netværk og uddannelsesforanstaltninger i hele Fællesskabet, og de støttede foranstaltninger bør derfor være horisontale og omfatte samfundsøkonomien som helhed uden prioritering af bestemte erhverv eller sektorer;

(11) det bør omdefineres, hvilke foranstaltninger der er støtteberettigede, for at de politiske målsætninger for alle de mål, fonden bidrager til, kan gennemføres mere effektivt; det bør inden for rammerne af partnerskabet fastlægges, hvilke udgifter der er berettiget til støtte fra fonden;

(12) indholdet af planer og interventionsformer bør suppleres og præciseres, navnlig som følge af, at mål 3 er omdefineret;

(13) det bør sikres, at fondens interventioner koncentreres om de største behov og de mest effektive foranstaltninger under hvert mål;

(14) der må indføres ordninger, som giver lokale grupper mulighed for enkel og hurtig adgang til støtte fra fonden til aktiviteter vedrørende social udstødelse, hvorved de får opbygget deres evne til at gøre en indsats på området;

(15) foranstaltninger af stor betydning for Fællesskabet, som iværksættes på Kommissionens initiativ, spiller en vigtig rolle i arbejdet for at nå de overordnede mål for EF-strukturindsatsen, jf. artikel 1 i forordning (EF) nr. . . . ./. .; sådanne initiativer bør først og fremmest fremme tværnationalt samarbejde og fornyelse af politikken;

(16) fondene yder endvidere støtte til teknisk bistand, nyskabende foranstaltninger og forberedende foranstaltninger, overvågning, evaluering og kontrol, jf. artikel 21 og 22 i forordning (EF) nr. . . . ./. ..;

(17) kompetencen med hensyn til vedtagelse af gennemførelsesbestemmelser bør fastlægges, og der bør fastsættes overgangsbestemmelser;

(18) forordning (EØF) nr. 4255/88 bør ophæves -

UDSTEDT FØLGENDE FORORDNING:

Artikel 1 Opgaver

Inden for rammerne af de opgaver, som er pålagt Den Europæiske Socialfond (i det følgende benævnt »fonden«) i medfør af traktatens artikel 123, og de opgaver, som er pålagt strukturfondene i medfør af traktatens artikel 130 B, og fastsat i forordning (EF) nr. . . . ./. ., yder fonden støtte til foranstaltninger til styrkelse af de menneskelige ressourcer for at sikre et højt niveau for beskæftigelsen og den sociale sikring, ligestilling mellem mænd og kvinder, en bæredygtig udvikling samt økonomisk og social samhørighed. Fonden bidrager især til de aktioner, der gennemføres i henhold til den europæiske beskæftigelsesstrategi og de årlige retningslinjer for beskæftigelsen.

Artikel 2 Anvendelsesområde

1. Fonden støtter og supplerer medlemsstaternes aktiviteter på følgende områder, især i forbindelse med medlemsstaternes flerårige nationale handlingsplaner for beskæftigelsen:

a) udarbejdelse af en aktiv arbejdsmarkedspolitik for at bekæmpe arbejdsløsheden, for at forebygge langtidsarbejdsløshed blandt mænd og kvinder, for at gøre det lettere for de langtidsarbejdsløse at komme ind på arbejdsmarkedet igen og for at støtte en erhvervsmæssig integrering af unge og af personer, der ønsker at vende tilbage til arbejdsmarkedet

b) fremme af social integration og lige muligheder for alle til at komme ind på arbejdsmarkedet

c) styrkelse af de almene og faglige uddannelsessystemer som led i en politik for livslang uddannelse for at øge og fastholde beskæftigelsesevne, mobilitet og integration på arbejdsmarkedet

d) forbedring af systemer, der skal fremme en kvalificeret, uddannet og fleksibel arbejdsstyrke, skabe innovation og fleksibilitet i tilrettelæggelsen af arbejdet, fremme iværksætterkultur og jobskabelse og styrke det menneskelige potentiale inden for forskning, videnskab og teknologi

e) øget inddragelse af kvinder på arbejdsmarkedet, herunder bedre muligheder for at gøre karriere, kvinders adgang til nye jobmuligheder og selvstændig virksomhed samt en mindskelse af den vertikale og horisontale kønsopdeling på arbejdsmarkedet.

2. Fonden bidrager til at fremme lokale beskæftigelsesinitiativer, herunder lokale og regionale beskæftigelsespagter.

3. Der skal tages hensyn til den sociale og arbejdsmarkedsmæssige dimension i informationssamfundet, blandt andet ved at udarbejde en politik og programmer, der er udformet, så at man kan udnytte beskæftigelsesmulighederne i informationssamfundet og sikre lige adgang for alle til informationssamfundets faciliteter og fordele.

Artikel 3 Støtteberettigede aktiviteter

1. Fondens finansielle støtte anvendes især til følgende aktiviteter:

a) støtte til personer:

i) almen uddannelse og erhvervsuddannelse (herunder erhvervsuddannelse, der træder i stedet for den lovpligtige undervisning), forberedende undervisning, herunder formidling og forbedring af grundviden (inklusive læsning og skrivning), vejledning og rådgivning

ii) beskæftigelseshjælp og støtte til selvstændig virksomhed

iii) inden for området forskning, videnskab og teknologiudvikling, postgraduate uddannelser og uddannelse af ledere og teknikere på forskningsinstitutioner og i virksomheder

iv) udvikling af nye muligheder for beskæftigelse

b) støtte til forbedring af strukturer og systemer:

i) styrkelse og forbedring af kvaliteten og indholdet i de almene og faglige uddannelsessystemer, herunder uddannelse af undervisere, instruktører og personale, samt en forbedret adgang for arbejdstagere til uddannelse og erhvervskvalifikationer

ii) modernisering og effektivisering af arbejdsformidlingskontorerne

iii) etablering af forbindelser mellem arbejdsmarkedet og uddannelses- og forskningsinstitutioner

iv) udvikling af systemer til fremtidsplanlægning og foregribelse af ændringer i beskæftigelsesudviklingen og den erhvervsfaglige uddannelse, især i forbindelse med nye arbejdsmønstre og nye former for tilrettelæggelse af arbejdet

c) ledsageforanstaltninger:

i) støtte til ydelse af tjenester til støttemodtagere, herunder etablering af omsorgsservice og faciliteter for familiemedlemmer, sundhedspleje og retshjælp

ii) styrkelse af kapaciteten, især for at fremme brobygningsmodellen til integrering på arbejdsmarkedet

iii) kampagner, information og reklame.

2. Aktiviteterne i stk. 1 kan kombineres eller suppleres som en del af en brobygningsmodel til integrering på arbejdsmarkedet.

3. Fonden kan finansiere aktiviteter i medfør af artikel 21 og 22 i forordning (EF) nr. . . . ./. ..

Artikel 4 Koncentration af interventionen

1. For at fondens støtte kan virke så effektivt som muligt, koncentreres dens interventioner inden for hvert af de prioriterede områder, der er anført i artikel 2, stk. 1, om et begrænset antal områder og emner, hvor behovet er størst, og hvor foranstaltningerne er mest effektive under behørigt hensyn til de relevante forudgående vurderinger. For at der kan ydes støtte til disse behov og foranstaltninger, bør der anvendes variable medfinansieringssatser inden for de grænser, der er fastlagt i artikel 28 i forordning (EF) nr. . . . ./. ..

2. Ved programmeringen af fondens interventioner skal det under hensyntagen til resultaterne fra de forudgående vurderinger sikres, at der gennemføres foranstaltninger, der har tilknytning til hvert af de fem politikområder, som er omtalt i artikel 2, stk. 1, litra a) e). Ved fondens bevillinger til en given intervention skal der lægges særlig vægt på de politikområder, der er fastlagt i artikel 2, stk. 1, litra d) og e).

Hvis programmets finansielle midler ikke er tilstrækkelige til at støtte effektive politiske interventioner inden for hvert af de fem politikområder, der er fastlagt i artikel 2, stk. 1, skal der i den strategi, der er fastlagt ved programmeringen af de aktiviteter, som finansieres af fonden, alligevel klart tages hensyn til alle disse politikområder.

3. Ved programmeringen af fondens interventioner skal det også fastlægges, at mindst 1 % af fondens midler til en given intervention i overensstemmelse med artikel 26 i forordning (EF) nr. . . . ./. . skal anvendes til mindre tilskud, fordelt ved hjælp af formidlende organisationer og med særlige adgangsordninger for ikke-statslige organisationer.

Artikel 5 EF-initiativ

1. I medfør af artikel 19 i forordning (EF) nr. . . . ./. . bidrager fonden efter procedurerne i artikel 20, stk. 1, i samme forordning til gennemførelse af EF-initiativet til bekæmpelse af forskelsbehandling og ulige muligheder for adgang til arbejdsmarkedet.

2. I overensstemmelse med artikel 20, stk. 2, i forordning (EF) nr. . . . ./. . kan det besluttes, at fondens bidrag til EF-initiativet ud over den anvendelse, der er omhandlet i artikel 3, kan omfatte foranstaltninger, som kan modtage støtte fra forordning (EF) nr. . . . ./. . (EFRU), (EF) nr. . . . ./. . (EUGFL) og (EF) nr. . . . ./. . (FIUF), således at alle initiativets planlagte foranstaltninger kan gennemføres.

Artikel 6 Nyskabende foranstaltninger

1. I overensstemmelse med artikel 21 i forordning (EF) nr. . . . ./. . kan Kommissionen finansiere de foranstaltninger til forberedelse, overvågning og evaluering i medlemsstaterne eller på EF-plan, som er nødvendige for gennemførelsen af de foranstaltninger, der er omhandlet i denne forordning. De kan omfatte:

a) foranstaltninger af fornyende karakter og pilotprojekter vedrørende arbejdsmarkedet, beskæftigelse og erhvervsuddannelse

b) undersøgelser, teknisk bistand og udveksling af erfaringer, der har multiplikatorvirkning, samt forberedelse

c) teknisk bistand i forbindelse med overvågning og grundig evaluering af samt kontrol med foranstaltninger, der finansieres af fonden

d) foranstaltninger, der som led i dialogen mellem arbejdsmarkedets parter henvender sig til virksomhedernes ansatte i to eller flere medlemsstater, og som vedrører overførsel af specialviden af betydning for fondens interventionsområde

e) information til de berørte parter, de endelige modtagere af støtte fra fonden samt offentligheden.

2. I overensstemmelse med artikel 21, stk. 2, i forordning (EF) nr. . . . ./. . udvides det i stk. 1, litra a), i nærværende artikel omhandlede anvendelsesområde ved beslutningen om fondens deltagelse i foranstaltninger, der kan finansieres i medfør af forordning (EF) nr. . . . ./. . (EFRU), (EF) nr. . . . ./. . (EUGFL) og (EF) nr. . . . ./. . (FIUF), for at iværksætte alle foranstaltninger af fornyende karakter.

Artikel 7 Støtteanmodninger

Anmodninger om støtte fra fonden ledsages af et skema i elektronisk format, der er udarbejdet af Kommissionen efter samråd med medlemsstaterne, og som giver en oversigt over foranstaltningerne fordelt på interventionsformer, således at processen kan følges fra indgåelsen af budgetforpligtelsen til den endelige betaling.

Artikel 8 Gennemførelsesbestemmelser

Kommissionen vedtager gennemførelsesbestemmelserne til nærværende forordning i henhold til proceduren i artikel 53 i forordning (EF) nr. . . . ./. ..

Artikel 9 Overgangsbestemmelser

De overgangsbestemmelser, der er fastlagt i artikel 52 i forordning (EF) nr. . . . ./. ., finder tilsvarende anvendelse i nærværende forordning.

Artikel 10 Revisionsklausul

På forslag af Kommissionen tager Rådet nærværende forordning op til revision inden den 31. december 2006.

Rådet træffer afgørelse om dette forslag efter proceduren i traktatens artikel 130 D.

Artikel 11 Ophævelse

Forordning (EØF) nr. 4255/88, som ændret ved forordning (EF) nr. 2084/93, ophæves med virkning fra den 1. januar 2000.

Henvisninger til den ophævede forordning gælder som henvisninger til nærværende forordning.

Artikel 12 Ikrafttræden

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT L 185 af 15.7.1988, s. 9.

(2) EFT L 337 af 24.12.1994, s. 11.

(3) EFT L 374 af 31.12.1988, s. 1.

(4) EFT L 374 af 31.12.1988, s. 21.

(5) EFT L 193 af 31.7.1993, s. 39.

(6) EFT C 236 af 2.8.1987, s. 3.